Noverint Universi quod nos frater Andruinus miseratione divina Cluniacensis Ecclesiæ Minister humilis attendentes necessitates venerabilis nostri conventus Cluniacensis, et quod nostri officiarii in ministrando eidem commiserunt plurimas negligentias et defectus: pro remedio animæ nostræ, et parentum, ac amicorum nostrorum, eisdem damus et cedimus donatione irrevocabili perpetuò valitura quadraginta florenos annui redditus, quos procuravimus super Abbatia, Abbate, et Monachis Monasterii sancti Sequani, Ordinis sancti Benedicti, Lingonensis Diœcesis, solvendos Cluniaci vel apud Troaudum annuatim die festo omnium sanctorum. Item ex eadem causa, et simili modo, damus et concedimus eisdem centum solidos reddituales, quos nobilis vir Joannes de Pinu Dominus de Orgiis dedit nobis, constituentes per præsentes Pitanciarium dicti conventus, seu alium deputatum, vel deputandum ab eis Procuratorem quibus damus mandatum speciale ad recipiendum prædicta, et quodlibet eorum, et ad dandum litteras de soluto, et pactum faciendum de ulterius non petendo. Promittentes sub voto religionis nostræ pro nobis nostrisque successoribus præmissa omnia attendere, ponderare, non revocare, aut contravenire tacitè vel expressè: sed omnia prædicta inviolabiliter observare sub hypotheca et obligatione omnium nostrorum bonorum, ac successorum nostrorum, præsentium et futurorum. Datum Cluniaci, in nostro Capitulo, conventu ad sonum Campanæ congregato. Vigesima tertia die Mensis Januarii. anno Domini millesimo trecentesimo quinquagesimo sexto. Secundum computationem Ecclesiæ Gallicanæ.